Peter-jasies - Allerlei
Op hierdie bladsy sal van alles en nog wat wees. En ek begin sommer met 'n referendum. Hoe voel julle wanneer julle in 'n winkel die assistent groet in Afrikaans en in Engels beantwoord word? Het dit al so erg geword dat julle sommer in Engels begin? Dit kom veral in die stede voor. Wat doen jy in so 'n geval? Maak jou keuse hier en kom ons kyk hoe ons mense voel. (Tot sover hou 75% aan om Afrikaans te praat!)
Nou het ek sommer 'n tweede referendum ook! Iets wat my vreeslik irriteer is die manier waarop die aanbieder van die TV-program, Geraas, sy Afrikaans meng met Engels Dis veronderstel om 'n Afrikaanse musiekprogram te wees, so hou dit tog suiwer Afrikaans , groot asseblief. Dis nie "in" om so te meng nie, as jy wil meng, gaan bak tog koek! Hoe voel julle hieroor? Maak jou keuse hier.
Al gehoor van Griekwa-Afrikaans? Die ander dag loop ek die juweeltjie, Die Griekwapsalms, in my plaaslike boekwinkel raak. Die skrywer is Prof Hans du Plessis van PUK en die inhoud is sy veronderstelling van hoe 'n Afrikaanssprekende Griekwa sou praat. My dank aan Prof Hans vir toestemming om van die inhoud hier te gebruik. Die boekie Die Griekwapsalms is 'n uittreksel uit die bundel Innie skylte vannie Jirre uitgegee deur Lapa Uitgewers, Posbus 123, Pretoria, 0001. Hier volg is 'n uittreksel:
innie dradewerke wan sy proewe hou.
Hy sal my nooit verloor lat lê nie
en sal ek ok niks oor my hê nie
Hy lei my na waterse tissenie deine in;
in my land wa ek meneer moet sê,
maak u opslagstrale van my tegeparty,
ma ek en U, ons sal onder die doringse bly
geskryf deur P.J. van den Heever:
"Onse Vader wat doer êrns vêr bo in die bloulug is, diese warm dag wil ikke op myse kniege tot U kom bid: Lat U se koningskap tog by ons kom, en lat U se grootheid hier tissen ons staan gemaak kan worre, en lat U se wil gebeure doer bo by U rond, net so gebeure hier by ons Boesm'land se grond. Gee ons vandag onse tjai-impie kos en vergewe ons, onse sondige gemors, sos ons die ander minse sin vergeef. Here lat die kwaad doen goerterse wye draaie om ons loop en gee tog samblief Here lat die duwel nie naby kom nie. Die minse doen sulke lelike goerters teen my, maar help tog samblief dat ik dit nie sal raak sien nie, dan sal U mos ok nie myne raak sien nie.
U is vir altyd en vir altyd. Amene my groot Kroon."
Peter-jasie se Strokiesprent!
Nou ja, ek het onlangs met vroeë kierieverlof (aftrede) gegaan en besluit om 'n strokiesprent te maak van my wedervaringe. Ek hoop dit vind aanklank by mede kierieverloffers! Klik op die strokiesprent om 'n vergrote weergawe te sien!
Die volgende is goedgunstiglik aan my gestuur deur Rietie Werth
Mag jou gesondheid bevestig word deur jou tandarts, jou gastro-endokrinoloog, jou uroloog, jou psigiater, jou ginekoloog, jou oogkundige en jou proktoloog; en mag die fisioterapeut, die chiropraktisyn, die sielkundige en die verslankingskliniek sê jy hoef nie weer te gaan nie.
Mag ou vriende jou onthou en die belastinggaarder van jou vergeet. Mag skakers, motordiewe en verkragters jou miskyk en die bevorderingskomitee en jou wederhelf jou raaksien.
Mag jou heining te hoog wees vir jou buurt se inbrekers, maar laag genoeg vir jou as jy jou heksleutel vergeet het.
Mag jou werkgewer dink jy is 'n swart vrou en mag die bure se hond dink jy is 'n witman.
Mag jou baas of jou sekretaresse of jou assistente of jou kollega nie vir jou sê dat hulle jou liefhet nie, en mag jou wederhelf en jou kinders en jou familie dit wel doen.
Mag jy 'n eerlike regering kry en 'n oneerlike skoonheidsdeskundige. Mag jy 'n intelligente staatspresident kry en 'n dom TV-lisensie-opspoorder.
En alles van die beste vandag en altyd.
Die Gebed van 'n Vrou
Vader gee my wysheid om my man te verstaan,
Liefde om hom te vergewe,
Geduld vir sy moods,
maar asseblief nie krag nie,
want dan donner ek hom dood.
'n Klein seuntjie was bang vir die donker. Een nag stuur sy ma hom om die besem op die agterstoep te gaan haal. Hy wou egter nie, want dit was te donker.
Die mamma glimlag en sê: "Jy hoef nie bang te wees vir die donker nie, " verduidelik sy. "Jesus is daar, en Hy sal jou beskerm."
Die knaap kyk na sy ma. "Is Ma seker hy is daar buite?"
"Ja, ek is seker. Hy is orals en Hy is altyd daar om jou te help as jy Hom nodig het."
Die mannetjie oordink dit so 'n rukkie en maak die agterdeur op 'n skrefie oop. Hy roep toe: "Jesus, as jy daar is, sal jy asseblief die besem vir my aangee?"